Na temelju odredbi čl. 15. st. 2. Zakona o javnoj nabavi („Narodne novine“ broj 120/16, 114/22, 48/26, u daljnjem tekstu: ZJN 2016) i odredbi čl. 58. Statuta Osnovne škole Mikleuš, Školski odbor Osnovne škole Mikleuš, na sjednici  . održanoj dana_ 2026, godine donosi

P R A V I L N I K
O PROVEDBI POSTUPAKA JEDNOSTAVNE NABAVE

I. OPĆE ODREDBE
Članak 1.

(1) Ovim se Pravilnikom o provedbi postupaka jednostavne nabave (dalje u tekstu: Pravilnik) uređuju pravila, uvjeti i način postupanja javnog naručitelja Osnovne škole Mikleuš (u daljnjem tekstu: Naručitelja) prilikom nabave robe, usluga i radova te provedbe projektnih natječaja, koji po svojoj procijenjenoj vrijednosti pripadaju u kategoriju jednostavne nabave.
(2) Pojmovi i izrazi koji se koriste u ovom Pravilniku, a koji imaju rodno značenje, odnose se jednako na muški i ženski rod.
Članak 2.

(1) Jednostavna nabava je nabava robe i usluga te provedba projektnih natječaja procijenjene vrijednosti manje od 50.000,00 eura i nabava radova procijenjene vrijednosti manje od 100.000,00 eura, a za koje sukladno važećem Zakonu o javnoj nabavi (u daljnjem tekstu: ZJN 2016) ne postoji obveza provedbe postupaka javne nabave.
(2) Procijenjena vrijednost nabave u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a), a određuje se odgovarajućom primjenom odredbi ZJN 2016.
Članak 3.

(1) U provedbi postupaka nabave iz ovoga Pravilnika, Naručitelj je obvezan poštivati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje javnih sredstava.
(3) Naručitelj ne smije dijeliti predmet nabave s namjerom izbjegavanja primjene ZJN 2016, odredaba ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
(4) U provedbi postupaka jednostavne nabave sukladno ovom Pravilniku, Naručitelj će primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih propisa.
II. SPRJEČAVANJE SUKOBA INTERESA
Članak 4.

(1) Odredbe članaka 75. do 83. ZJN 2016, koje se odnose na sprječavanje, prepoznavanje i uklanjanje sukoba interesa, na odgovarajući način primjenjuju se u postupcima jednostavne nabave koji se provode temeljem ovoga Pravilnika

III. PLAN NABAVE I REGISTAR UGOVORA
Članak 5.

(1) Plan nabave i sve njegove kasnije promjene, kao i Registar ugovora i sve njegove kasnije promjene objavljuju se u Elektroničkom oglasniku javne nabave Republike Hrvatske (u daljnjem tekstu: EOJN RH).
(2) U Planu nabave i Registru ugovora navode se svi predmeti nabave čija je procijenjena vrijednost jednaka ili veća od 5.000,00 eura, odnosno sukladno odgovarajućim odredbama važećeg ZJN 2016.

IV. POSTUPCI JEDNOSTAVNE NABAVE
Članak 7.

(1) Postupci jednostavne nabave u smislu ovog Pravilnika, dijele se na:
a) Javno prikupljanje ponuda,
b) Ograničeno prikupljanje ponuda,
c) Izravno ugovaranje.

a) Javno prikupljanje ponuda
Članak 8.

(1) Javno prikupljanje ponuda provodi se za nabave robe i usluga čija je procijenjena vrijednost veća od 25.000,00 eura, a manja od 50.000,00 eura, te za nabavu radova čija je procijenjena vrijednost veća od 45.000,00 eura, a manja od 100.000,00 eura.
(2) Javno prikupljanje ponuda Naručitelj provodi putem javne objave u modulu jednostavne nabave EOJN RH.
(3) Iznimno, Naručitelj nije obvezan provesti postupak javnog prikupljanja ponuda putem javne objave, već isti provodi u modulu jednostavne nabave EOJN RH, na način da odabire jednog ili više gospodarskih subjekata kojima upućuje poziv na dostavu ponuda, a u slijedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(4) Razlozi za primjenu iznimke iz stavka 3. ovoga članka navode se i obrazlažu u modulu jednostavne nabave EOJN RH.
b) Ograničeno prikupljanje ponuda
Članak 9.

(1) Ograničeno prikupljanje ponuda provodi se za nabave robe i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost jednaka ili manja od 45.000,00 eura.
(2) Ograničeno prikupljanje ponuda Naručitelj provodi putem modula jednostavne nabave EOJN RH, upućivanjem poziva na dostavu jednom ili više gospodarskih subjekata.

c) Izravno ugovaranje
Članak 10.

(1) Izravno ugovaranje provodi se za nabave robe, usluga ili radova čija je procijenjena vrijednost jednaka ili manja od 15.000,00 eura bez PDV-a.
(2) Izravno ugovaranje je postupak nabave u kojem naručitelj izdaje narudžbenicu ili sklapa ugovor s jednim gospodarskim subjektom.
(3) Iznimno, Naručitelj može u posebnim situacijama nabaviti radove, robe i usluge izravnom kupnjom, bez prethodnog izdavanja narudžbenice ili sklapanja ugovora, primjerice izravnom kupnjom u prodavaonicama i sl.
(4) U postupku izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.

V. PROVEDBA POSTUPKA JEDNOSTAVNE NABAVE
Članak 12.

(1) U postupku jednostavne nabave sudjeluju:
1. Ravnatelj/ravnateljica
2. Stručno povjerenstvo za nabavu
3.  Druge osobe imenovane odlukom ravnatelja/ice.
(2) Ravnatelj/ica odgovara za zakonitost i pravilnost u provedbi postupka jednostavne nabave. Ravnatelj/icadonosi odluku o pokretanju postupka jednostavne nabave, odluku o imenovanju stručnog povjerenstva za pripremu i provedbu postupka jednostavne nabave, odlučuje o odabiru ponude ili poništenju postupka jednostavne nabave, donosi odluku o prigovoru.

Članak 13.

(1) Naručitelj internom odlukom imenuje Stručno povjerenstvo za jednostavnu nabavu (u daljnjem tekstu: Stručno povjerenstvo).
(2) Stručno povjerenstvo priprema dokumentaciju i provodi postupak jednostavne nabave, zaprima i pregledava ponude te na temelju pregleda i ocjene ponuda predlaže donošenje odluke o odabiru ili odluke o poništenju postupka.
(3) Stručno povjerenstvo u pojedinom postupku jednostavne nabave čini najmanje jedan član iz interne odluke o imenovanju Stručnog povjerenstva.
Članak 14.

(1) U postupku javnog ili ograničenog prikupljanja ponuda rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda, osim u slučaju iznimne žurnosti uzrokovane događajima koje Naručitelj nije mogao predvidjeti niti na njih utjecati.
Članak 15.

(1) U roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom, a Naručitelj je obvezan odgovor, dodatne informacije i/ili objašnjenja dati u primjerenom roku.
(2) Naručitelj nije obvezan dati odgovor, dodatne informacije i/ili objašnjenja ako je zahtjev gospodarskog subjekta zaprimljen najkasnije dva dana prije roka koji je određen kao rok za dostavu ponuda.
(3) Tijekom roka za dostavu ponuda, Naručitelj može izmijeniti ili dopuniti dokumentaciju.
(4) Naručitelj je obvezan produžiti rok za dostavu ponuda za najmanje dva dana, u sljedećim slučajevima:
1. ako dodatne informacije, objašnjenja i/ili izmjene u vezi s dokumentacijom, iako pravodobno zatražene od strane gospodarskog subjekta, nisu stavljene na raspolaganje najkasnije tijekom drugog dana prije roka određenog za dostavu ponuda,
2. ako je dokumentacija značajno izmijenjena,
3. ako tijekom razdoblja od četiri sata prije isteka roka za dostavu ponuda, zbog tehničkih ili drugih razloga na strani EOJN RH isti nije dostupan.
(5) Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.

Članak 16.

(1) Kriterije osnova za isključenje gospodarskog subjekta, kriterije za odabir gospodarskog subjekta, jamstva i ostale zahtjeve i uvjete, Naručitelj utvrđuje u slučaju kada je ispunjavanje tih uvjeta potrebno za izvršenje određenog ugovora ili narudžbenice.

Članak 17.

(1) Kriterij za odabir ponude je najniža cijena ili ekonomski najpovoljnija ponuda.

Članak 18.

(1) U postupku javnog ili ograničenog prikupljanja ponuda Stručno povjerenstvo sastavlja zapisnik o otvaranju, zapisnik o pregledu i ocjeni ponuda te prijedlog odluke o odabiru ponude ili odluke o poništenju.

Članak 19.

(1) Tijekom pregleda i ocjene ponuda Stručno povjerenstvo može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.

Članak 20.

(1) Nepravilna ponuda je svaka ponuda koja nije izrađena u skladu sa uvjetima iz dokumentacije ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je izuzetno niska ili ponuda ponuditelja koji nije prihvatio ispravak računske pogreške.
(2) Neprihvatljiva ponuda je svaka ponuda čija cijena prelazi planirana, odnosno osigurana novčana sredstva Naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta.
(3) Neprikladna ponuda je svaka ponuda koja nije relevantna za ugovor o nabavi jer bez značajnih izmjena ne može zadovoljiti potrebe i zahtjeve Naručitelja.
Članak 21.

(1) Naručitelj može odabrati ponudu koja je veća od procijenjene vrijednosti nabave i/ili grupe predmeta nabave, ukoliko za to ima ili će imati osigurana sredstva.

Članak 22.

(1) Nakon pregleda i ocjene ponuda u postupku javnog ili ograničenog prikupljanja ponuda, Župan donosi odluku o odabiru ponude ili odluku o poništenju postupka jednostavne nabave.
(2) Odluka o odabiru ponude i zapisnik o pregledu i ocjeni ponuda ili poništenju postupka dostavlja se ponuditeljima putem modula jednostavne nabave u EOJN RH, najkasnije u roku od 30 dana od dana isteka roka za dostavu ponude, pri čemu se dostava smatra objavljenom istekom dana objave.

Članak 23.

(1) Naručitelj može u bilo koje vrijeme, a prije sklapanja ugovora, donijeti odluku o poništenju postupka, bez posebnog pisanog obrazloženja.
(2) Naručitelj je obvezan donijeti odluku o poništenju postupka ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.

(3) U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj je obvezan donijeti odluku o poništenju postupka.
Članak 24.

(1) U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima Naručitelj ne smije sklopiti ugovor, odnosno izdati narudžbenicu, prije isteka roka za podnošenje prigovora propisanog ovim Pravilnikom.
(2) Rok iz prethodnog stavka ovoga članka predstavlja rok mirovanja.

Članak 25.

(1) Odluka o odabiru ponude, odnosno odluka o poništenju postupka postaje izvršna:
1. istekom roka mirovanja, ako prigovor nije izjavljen,
2. danom dostave odluke o odbacivanju ili odbijanju prigovora,
3. danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
(2) Rok mirovanja ne primjenjuje se:
1. u postupcima jednostavne nabave procijenjene vrijednosti jednake ili manje od 15.000,00 eura,
2. ako je u postupku sudjelovao samo jedan ponuditelj čija je ponuda ujedno odabrana,
3. u slučaju iznimne žurnosti kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.

VI. PRAVNA ZAŠTITA
Članak 26.

(1) Protiv odluke o odabiru ponude ili odluke o poništenju postupka, donesene u postupku jednostavne nabave procijenjene vrijednosti veće od 15.000,00 eura, ponuditelj koji je sudjelovao u postupku i koji ima pravni interes za dobivanje ugovora o nabavi ima pravo protiv takve odluke izjaviti prigovor.
(2) Prigovor se podnosi ravnatelju/ici u pisanom obliku.
(3) Rok za izjavljivanje prigovora iznosi tri dana od dana dostave odluke o odabiru ponude, odnosno odluke o poništenju postupka.
(4) Prigovor mora sadržavati:
1. podatke o ponuditelju,
2. oznaku postupka jednostavne nabave,
3. odluku koja se osporava,
4. razloge osporavanja.
(5) Ako prigovor ne sadrži podatke iz stavka 4. ovoga članka, Naručitelj može pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim.
Članak 27.

(1) Nepravodoban, nedopušten ili neuredan prigovor odbacit će se obrazloženom odlukom.
(2) O prigovoru odluku donosi ravnatelj/ica ili osoba koju on za to ovlasti posebnom odlukom, najkasnije u roku od pet dana od dana podnošenja istog.
(3) Osoba koja sudjeluje u odlučivanju o prigovoru ne smije biti osoba koja je sudjelovala u pripremi ili provedbi postupka jednostavne nabave na koji se prigovor odnosi.
(4) Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju iznimne žurnosti kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
(5) Odluka o prigovoru dostavlja se putem modula jednostavne nabave u EOJN RH ili na drugi način određen pozivom.
(6) U postupku pravne zaštite ne plaća se naknada za pokretanje postupka.

VII. SKLAPANJE I IZVRŠENJE UGOVORA
Članak 28.

(1) Temeljem izvršne odluke o odabiru ponude, izdaje se narudžbenica ili sklapa ugovor s odabranim ponuditeljem.

Članak 29.

(1) Upravno tijelo u čijem su razdjelu Proračuna planirana sredstva za nabavu roba, usluga ili radova je obvezno kontrolirati je li izvršenje ugovora o jednostavnoj nabavi, odnosno narudžbenica, u skladu s uvjetima određenima u postupku i odabranom ponudom.

Članak 30.

(1) Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi.
(2) Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen, kao ni jednak ili veći od vrijednosti pragova za primjenu ZJN 2016.
VIII. PRIJELAZNE I ZAVRŠNE ODREDBE
Članak 31.

(1) Na sve što nije regulirano ovim Pravilnikom Naručitelj može na odgovarajući način primjenjivati odredbe Zakona.
Donošenjem ovog Pravilnika prestaje važiti Pravilnik o provedbi postupka jednostavne nabave, KLASA: ____, URBROJ:_______od dana________.
(2) Ovaj Pravilnik stupa na snagu 1. rujna 2026.g.
KLASA: 
URBROJ: 2189-24-01-26-1
Mikleuš, 	2026. godine
PREDSJEDNICA ŠKOLSKOG ODBORA 

